又和曾秘丞見贈  其一
作者：王禹偁
朝代：宋

paragraphs: 非才誤受帝恩深，報國空存一片心。
命薄任從官進退，道孤難與衆浮沉。
日邊信斷無歸夢，滁上公餘且醉吟。
勞寄新詩遠相唁，野雲何處望爲霖。
謬因文字立虛名，寓直金鑾冒寵榮。
兩度黜官誰是援，二毛侵鬢自堪驚。
宮花謾役春來夢，山蕨聊供醉後羹。
身外浮華盡閑物，不將窮達問君平。